Szám: 1-6/2020. 5. sz. napirendi pont

**Indokolás**

**Zalaszentgrót Város Önkormányzat Képviselő-testületének**

**2020. április 30-ra tervezett döntéséhez**

**Tárgy:** Beszámoló a Zalaszentgrót-Tekenye Szennyvízkezelési Önkormányzati Társulás 2019. évi tevékenységéről

**Indokolás:**

A Zalaszentgrót-Tekenye Szennyvízkezelési Önkormányzati Társulás, mint jogi személyiséggel rendelkező önkormányzati társulás működésének alapvető szabályait a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) határozza meg.

A Zalaszentgrót-Tekenye Szennyvízkezelési Önkormányzati Társulást Zalaszentgrót Város Önkormányzata, valamint Tekenye Község Önkormányzata 2012. augusztus 1-jén hozta létre a Környezet és Energia Operatív Program KEOP-1.2.0/09-11 program megvalósítása érdekében. Bár a projekt támogatás hiányában nem valósult meg, az Mötv. – a társulások társulási megállapodásának kötelező tartalmi elemeit rögzítő – 93. §-ának 14. pontjában előírja a társulás működéséről szóló beszámolási kötelezettséget, amelynek évente legalább egy alkalommal eleget kell tenni.

Erre tekintettel a Társulás hatályos társulási megállapodásának X. fejezete akként rendelkezik, hogy a polgármester évente legalább egy alkalommal beszámol a képviselő-testületnek a Társulás tevékenységéről, pénzügyi helyzetéről, valamint a társulási cél megvalósulásáról.

Sarkalatos kritérium, hogy az önkormányzat a tagságával érintett önkormányzati társulások működéséről megalapozott és átfogó képet kapjon, az esetleges beavatkozást igénylő kérdésekről időben tudomást szerezzen.

A fent hivatkozott jogszabályi, valamint a társulási megállapodásban rögzített előírás alapján elkészítésre került a Társulás 2019. évi tevékenységéről szóló beszámoló, amely jelen előterjesztés 1. számú mellékletét képezi.

**Határozati javaslat:**

Zalaszentgrót Város Önkormányzata Polgármestere – a Kormány 40/2020. (III.11.) Korm. rendeletének 1.§-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében kapott felhatalmazás alapján, Zalaszentgrót Város Önkormányzata Képviselő-testülete tagjainak írásbeli véleményére figyelemmel – a Zalaszentgrót-Tekenye Szennyvízkezelési Önkormányzati Társulás 2019. évi tevékenységéről szóló beszámolót az előterjesztés 1. számú melléklete szerinti tartalommal elfogadja.

A polgármester felkéri a jegyzőt, hogy a döntésről a határozati kivonat egy példányának megküldésével a Zalaszentgrót-Tekenye Szennyvízkezelési Társulást értesíteni szíveskedjen.

Határidő: 2020. május 15.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2020. április 20.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző

1. számú melléklet

**Beszámoló**

**a Zalaszentgrót-Tekenye Szennyvízkezelési Önkormányzati Társulás**

**2019. évi tevékenységéről**

Zalaszentgrót Város Önkormányzata és Tekenye Község Önkormányzata 2012. augusztus 1-jén Tekenye község teljes területén, Zalaszentgrót város zalakoppányi településrészén, valamint Zalaszentgróton az Alkotmány utcában, az Október 23. utcában, továbbá a Gyár utca végén kiépítendő szennyvízvezeték építésére létrehozta a Zalaszentgrót-Tekenye Szennyvízkezelési Önkormányzati Társulást (a továbbiakban: Társulás).

A projekt megvalósítására beadott pályázat nem nyert támogatást, így 2019. évben csak a jogszabályok által előírt kötelezettségek érdekében ült össze a Társulás döntéshozó szerve, a Társulási Tanács.

A Társulási Tanács Zalaszentgrót Város Önkormányzata, valamint Tekenye Község Önkormányzata által delegált tagokból áll, mindkét település 3-3 fő delegálásával biztosítja a Társulási Tanács működését. 2019. évben az alábbi összetételben kezdte el működését a Társulási Tanács:

- Takács Tibor elnök

- Sinka Imréné alelnök

- Baracskai József tag

- Dézsenyi Melinda Mária tag

- Mazzag Zoltán tag

- Tarsoly Róbert tag

A 2019. október 13-án megtartott helyi önkormányzati képviselő- és polgármester-választás kapcsán a Társulási Tanács több tagjának települési önkormányzati képviselői mandátuma megszűnt, ezért 2019. évben új tagok delegálása és tisztújítás történt.

Zalaszentgrót Város Önkormányzat Képviselő-testülete a 118/2019. (XI.06.) számú határozatával a Zalaszentgrót-Tekenye Szennyvízkezelési Önkormányzati Társulás Társulási Tanácsába Baracskai József polgármestert, Vári Mária alpolgármestert, valamint Gulyásné Belinszky Ilona települési önkormányzati képviselőt delegálta.

Tekenye Község Önkormányzat Képviselő-testülete az 43/2019. (X.22.) számú határozatával a Zalaszentgrót-Tekenye Szennyvízkezelési Önkormányzati Társulás Társulási Tanácsába Sinka Imréné polgármestert, Dézsenyi Melinda Mária alpolgármestert, valamint Farkas Gyuláné települési önkormányzati képviselőt delegálta.

A Társulás 2019. december 12-ei ülésén történt tisztújítást követően az alábbi összetételben működött a Társulási Tanács:

- Baracskai József elnök

- Sinka Imréné alelnök

- Vári Mária tag

- Gulyásné Belinszky Ilona tag

- Dézsenyi Melinda Mária tag

- Farkas Gyuláné tag

A Társulási Tanács 3 alkalommal ülésezett a tavalyi évben, melyek helyszínéül minden esetben a Zalaszentgróti Közös Önkormányzati Hivatal Tanácsterme szolgált. A Társulási Tanács ülése valamennyi esetben határozatképes volt, határozatképtelenség miatt a Társulási Tanács ülésének elhalasztására nem került sor.

2019. évben a Társulási Tanács a jogszabályi előírások által determinált napirendeket tárgyalta:

1. Zalaszentgrót-Tekenye Szennyvízkezelési Önkormányzati Társulás 2019. évi költségvetésének elfogadása,
2. A Zalaszentgrót-Tekenye Szennyvízkezelési Önkormányzati Társulás 2018. évi költségvetésének végrehajtásáról és a 2018. évi költségvetési maradványának elfogadásáról szóló beszámoló elfogadása,
3. A Zalaszentgrót-Tekenye Szennyvízkezelési Önkormányzati Társulási Tanács elnökének és alelnökének megválasztása,
4. Rendelkezés a Zalaszentgrót-Tekenye Szennyvízkezelési Önkormányzati Társulás 2020. évi átmeneti gazdálkodásáról
5. A Zalaszentgrót-Tekenye Szennyvízkezelési Önkormányzati Társulás 2020. évi belső ellenőrzési tervének elfogadása

A Társulás 2019. évben sem foglalkoztatott munkavállalót, a Társulás operatív működésével kapcsolatos feladatokat a Zalaszentgróti Közös Önkormányzati Hivatalban foglalkoztatott köztisztviselők látták el.

A KEOP-1.2.0/09-11 projekt megvalósítása érdekében Zalaszentgrót-Zalakoppány és Tekenye Csatornamű Víziközmű Társulat alakult 2013. január 11-én 474 taggal. A pályázathoz szükséges önerő biztosítására a tagok egy része OTP lakástakarékpénztári szerződést kötött, illetve érdekeltségi hozzájárulás befizetése történt egy összegben 38 fő részéről. Egyösszegű befizetéssel 6.839.140 Ft összeg gyűlt össze.

A Társulás célkitűzése nem valósult meg, mivel a beadott KEOP pályázat nem nyert támogatást.

A projekt megvalósíthatóságának bizonytalansága miatt a Víziközmű Társulat tagjainak nagy része nem fizette az LTP havi részleteit, illetve a szerződés felbontását kérelmezte. Az alulírott időpontig 1 fő híján valamennyi tag részére megtörtént a visszafizetés, sajnos őneki elhalálozás miatt már nem tudjuk visszafizetni a befizetett összeget. Próbáltuk elérni az örökösöket, akik nem magyar állampolgárok, de az általunk ismert tartózkodási helyre küldött értesítésre nem kaptunk választ.

A számlavezetési díj, a befizetések visszautalásának költsége és a könyvelési díj jelentős költséget eredményezett. A bankköltség 3.098,-Ft/hó, a könyvelési díj nettó 7.000,-Ft/hó, azaz összességében évi bruttó 143.856,- Ft kiadást jelentett 2019. évben. A 2020. március 31-i bankszámlakivonat szerint a Víziközmű Társulat számláján 594.104,- Ft van, ami annak köszönhető, hogy Zalaszentgrót Város Önkormányzata és Tekenye Község Önkormányzata részéről 650.000-650.000,- Ft támogatás került átutalásra 2019. május 30-án. 2019. évben a tagok részére összesen 602.275,- Ft került visszafizetésre. Fentiekből is egyértelműen megállapítható, hogy a Víziközmű Társulat fenntartása érdemi tevékenység hiányában kizárólag költségeket eredményez, amely hosszútávon hiányhoz vezetett, így a Víziközmű Társulat fenntartása okafogyottá vált. Erre való tekintettel a Víziközmű Társulat közgyűlése az 1/2019. (III.19.) közgyűlési határozatában a Víziközmű Társulat jogutód nélküli megszüntetése mellett döntött, amelynek végrehajtásával kapcsolatos feladatokkal a KONTATRADE Bt-t (székhely: 8790 Zalaszentgrót, Kinizsi tér 5.) bízta meg. A megszüntetéssel kapcsolatban eljárás jelenleg folyamatban van.

Emellett egy, a korábbi pályázati időszakban kiírásra került pályázat jelentősen javíthatja az érintett 2000 lakosegyenérték terhelést meghaladó kibocsátású szennyvízelvezetési agglomeráció megfelelő szennyvízkezelésének feltételeit.

A projekt fő műszaki tartalma: a meglévő zalaszentgróti szennyvíztelep felújítása, fejlesztése, valamint szennyvíz-közmű hálózat fejlesztése Zalaszentgrót városban (három utcában és Zalakoppány településrészen csatornaépítéssel). Sajnos az eredeti tervektől eltérően Tekenye szennyvízhálózatának kiépítése, illetve Türje szennyvízhálózatának csatlakoztatása a zalaszentgróti hálózathoz e pályázat keretein belül nem oldható meg, ezen feladatok megoldásához az Irányító Hatóság javaslatára külön KEHOP pályázat benyújtása szükséges. Jelenleg a Zalavíz Zrt. koordinálja az új projektet.

Korábbi egyeztetéseknek megfelelően a Zalavíz Zrt. megrendelése alapján elkészítették a jelenlegi szennyvíz agglomeráció kibővítésének terveit, mely tartalmazta Tekenye és Türje települések csatlakozását a rendszerhez. Szombathelyen a Területi Vízgazdálkodási Tanács kiadta a hozzájárulást az agglomeráció tervezett bővítéséhez. Ezt követően az Országos Vízügyi Főigazgatósághoz nyújtották be a terveket, amely az engedélyt kiadta, azt követően került az ügy automatikusan átküldésre a Belügyminisztériumhoz. A Belügyminisztérium 2017. évben engedélyezte az agglomeráció bővítést, mely döntően a Területi Vízgazdálkodási Tanács, illetve az Országos Vízügy Főigazgatóság szakmai engedélyét vette alapul.

A Belügyminisztérium engedélyének kiadása után a megvalósítást illetően a Zalavíz Zrt. igénybejelentést nyújtott be a KEHOP pályázati konstrukcióban történő (100 %-os) támogatásra a Nemzeti Fejlesztési Minisztérium és a projektet lebonyolító szervezet, a Nemzeti Fejlesztési Programiroda felé. Az igényelt forráskeret: nettó 1,869 milliárd Ft. A projekt nevesítése és a keretösszeg jóváhagyása kormányhatározatban, az Éves Fejlesztési Keretben kerül megállapításra. Az Éves Fejlesztési Keret kiadása, módosítása általában negyedévente történik. A Környezeti és Energiahatékonysági Operatív Program végrehajtásával kapcsolatos egyes feladatokról, valamint a Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozat módosításáról szóló 1273/2019. (V. 14.) Korm. határozatban nevesítésre került a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projekt támogatandó beruházásként 1,84 mrd Ft tervezett összköltséggel. A beruházás keretében az érintett 2000 lakosegyenérték terhelést meghaladó kibocsátású szennyvízelvezetési agglomeráció megfelelő szennyvízkezelésének feltételei teljesülnek annak érdekében, hogy a szennyvízközművel való lefedettség megközelítse a közműves ivóvízzel ellátott fogyasztók csaknem 100 %-át. A beruházás keretében fejlesztik Zalaszentgrót város szennyvíztisztító telepét és bővítik szennyvízelvezető rendszerét.

Zalaszentgrót Város Önkormányzatának Képviselő-testülete 99/2019. (VII.25.) számú határozatában egyetértett azzal, hogy KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projekt megvalósítása érdekében a NFP Nemzeti Fejlesztési Programiroda Nonprofit Kft-vel a konzorciumi megállapodás aláírásra kerüljön, valamint hogy a NFP Nemzeti Fejlesztési Programiroda Nonprofit Kft. lefolytatassa az önkormányzat felhatalmazása alapján a projekt megvalósításához szükséges árubeszerzés és építési beruházás keret-megállapodásos közbeszerzési eljárásokat, majd a nyertes ajánlattevők kiválasztását követően az önkormányzat nevében és annak javára aláírja a keret-megállapodásos eljárások első szakaszát lezáró kivitelezési/vállalkozási keret-megállapodásokat.

Az időközben megszűnt Nemzeti Fejlesztési Minisztériumtól az Innovációs és Technológiai Minisztérium vette át a feladatokat, a Nemzeti Fejlesztési Programiroda bevonásával.

A projektek finanszírozása jelenleg 100 % KEHOP támogatás keretében történhet, plusz a fennmaradó önerőt a Magyar Állam biztosítja.

Megvalósítás szakaszai:

1. szakasz: projekt előkészítés a támogatási szerződés megkötéséig
2. szakasz: tendereztetés, mérnök, vállalkozó kiválasztása, kivitelezés, próbaüzem, műszaki átadás-átvétel, üzembe helyezés.

Kérem a T. Képviselő-testületet, hogy a Társulás 2019. évi tevékenységéről szóló beszámolót elfogadni szíveskedjen.

**Zalaszentgrót**, 2020. április 20.

**Baracskai József**

Társulási Tanács elnöke